[{"text_idx": "#000000", "text": "Militoj detruas la mondon kaj la homan spiriton."}, {"text_idx": "#000001", "text": "Tamen, malgrau\u0306 tiu detruo, ekzistas la kapablo de la naturo revivig\u0302i. Ankau\u0306 la homo havas la kapablon venki la detruon en sia propra animo per amo."}, {"text_idx": "#000002", "text": "La lastaj atingoj de la scienco permesas la faron de nukleaj armiloj, kaj tio estas tragedia kontrau\u0306diro inter unuflanke, la krea menso de la homo, kaj aliflanke, la detrua malsag\u0302eco de la homo."}, {"text_idx": "#000003", "text": "\"Hiros\u0302imo mia amo\" (Hiroshima mon amour) estas filmo el la jaro 1959 de Alain Resnais, unu el la elstaraj nomoj de la Franca Nova Ondo en la kino-arto. Oni konsideras la filmon kiel unu el la c\u0302efverkoj de Alain Resnais. En siaj filmoj li utiligis originalajn teknikojn por esplori malfacilajn memorojn kaj imagojn pri la pasinteco. Resnais traktis en la filmo tutmondajn problemojn, kiujn li prezentis surbaze de kelkaj individuaj spertoj."}, {"text_idx": "#000004", "text": "La filmo temas pri la farado de kontrau\u0306milita filmo en Hiros\u0302imo. Estas du c\u0302efaj roluloj: franca aktorino kaj japana viro, kiu perdis sian familion dum la bombado de Hiros\u0302imo. Inter la du okazas amrilato, kaj la francino rakontas, ke ankau\u0306 s\u0302i havis malg\u0302ojigan sperton dum la milito. La filmo prezentas bazajn kontrau\u0306dirojn: amon kaj militon, morton kaj vivon, detruon kaj riparon."}, {"text_idx": "#000005", "text": "Resnais rakontas al ni la rilaton de antau\u0306 dek kvar jaroj de tiu franca junulino kun germana soldato, al kiu s\u0302i enamig\u0302is dum la milito. Poste la germana soldato estis murdita de la francoj, kaj la junulino estis punita pro perfido al la patrujo. Tiel Resnais rakontas al ni pri la milito inter Germanio kaj Francio kaj la okupado de s\u0302ia urbeto Neverso."}, {"text_idx": "#000006", "text": "La scenaro estis verkita de franca verkistino, Marguerite Duras. S\u0302i volis montri, ke dum paca tempo, amo inter franca junulino kaj germana junulo povus esti rigardata kiel senkulpa rilato, tamen dum milito tia rilato estas jug\u0302ata pro ideoj kiel patrujo, malamiko, perfido ktp. Kaj tial la junulino estas kruele punita."}, {"text_idx": "#000007", "text": "La filmo estas ankau\u0306 dokumenta filmo. La filmo en la unuaj scenoj malkas\u0302as la staton de Hiros\u0302imo post la bombado. La detruo de la milito estas klare montrata per detruitaj domoj, handikapitaj infanoj, kaj homoj, kiuj apenau\u0306 sukcesas resti vivantaj."}, {"text_idx": "#000008", "text": "Nia amiko, turka esperantisto Pomo Tuffah, tradukis la subtekstojn de tiu malnova filmo kun la helpo de esperantisto Jean-Claude Roy. Nun ili prezentas g\u0302in al la Esperanta mondo per tiu c\u0302i ligilo."}, {"text_idx": "#000009", "text": "Ekzistas multe da sociaj retejoj popularaj, sed la plejmulto estas komercaj projektoj kun dubindaj principoj. Oni neniam scias kiel la propraj informoj estos uzataj kaj por kiaj celoj. Plie, ili estas por la g\u0302enerala publiko, kaj ne precipe por esperantistoj."}, {"text_idx": "#000010", "text": "Tial Mia Vivo estis kreita. Mia Vivo estas senpaga, senreklama, nekomerca, socia retejo por esperantistoj, kiu respektas la privatecon de la uzantoj."}, {"text_idx": "#000011", "text": "Tio ne estas la unua esperantista socia retejo; antau\u0306e ekzistis Nubo kaj Klaku, sed tiuj intertempe fermig\u0302is. Post unu jaro Mia Vivo havas preskau\u0306 1000 membrojn kaj c\u0302irkau\u0306 20 novajn afis\u0302ojn c\u0302iutage. Tie oni parolas pri privataj aferoj, okazaj\u0302oj en Esperantujo, seksaj kaj interseksaj rajtoj, aperigas fotojn de katoj kaj memeojn kaj simile. Se vi kutimas uzi aliajn sociajn retejojn kiel Fejsbukon au\u0306 Reddit-on, vi facile komprenos la uzon de Mia Vivo."}, {"text_idx": "#000012", "text": "Multaj homoj diras, ke esperantistoj devas uzi la samajn spacojn kiel ne-esperantistoj. Ili ne malpravas. Tamen indas, ke ekzistu ankau\u0306 loko en kiu ni povas simple c\u0302eesti, ne por nur propagandi la lingvon, sed por uzi kaj g\u0302ui g\u0302in. La celo de Mia Vivo estas doni al esperantistoj lokon, kie ili povas uzi Esperanton kiel c\u0302iutagan lingvon: ke g\u0302i estu eta, reta Esperantujo."}, {"text_idx": "#000013", "text": "Jen la adreso de la retejo: Ekzistas ankau\u0306 aplikaj\u0302o en Google Play (aplikaj\u0302o por iPhone estas planata)."}, {"text_idx": "#000014", "text": "C\u0302u vi scias, ke uea.facila havas konton c\u0302e Facebook kaj Twitter? Por ekscii pri novaj artikoloj, filmetoj kaj aliaj novaj\u0302oj, tuj kiam ili aperos, sekvu niajn kontojn tie."}, {"text_idx": "#000015", "text": "C\u0302u vi havas paperajn Esperanto-revuojn hejme au\u0306 c\u0302e via plej proksima Esperanto-biblioteko au\u0306 klubo, kiuj ankorau\u0306 ne trovig\u0302as en la reto? estas projekto kreita en 2010 por arkivi kaj por c\u0302iam konservi Esperantaj\u0302ojn."}, {"text_idx": "#000016", "text": "Ni invitas vin partopreni en la kreskigo de nia (kaj ankau\u0306 via) projekto, skanante tiujn revuojn kaj sendante ilin rete al ni. Ni prizorgos la ceteron."}, {"text_idx": "#000017", "text": "1) Ni uzos teksto-rekonan programon (OCR) por konservi la Esperantajn tekstojn en la formo PDF. Tiel eblos trovi la gazet-enhavon pere de interretaj serc\u0302iloj kiel Google kaj aliaj.\n2) Ankau\u0306 la PDF-oj enhavos datumojn, kiuj ebligos pli facile trovi la dokumentojn."}, {"text_idx": "#000018", "text": "3) Ni als\u0302utos la revuojn al nia retejo kaj zorgos, ke ili neniam malaperu. Ni nuntempe havas rete 9579 gazetnumerojn de 107 gazetoj kaj nia kolekto kreskas rapide. Lau\u0306 la informoj, kiujn ni ricevadas, ni g\u0302ojas ekscii, ke multaj skanitaj gazetoj jam estas serc\u0302ataj, legataj kaj els\u0302utataj."}, {"text_idx": "#000020", "text": "La laboro estas peniga sed ni estas tre kontentaj, kiam homoj sukcesas rapide trovi informojn pri Esperanto. C\u0302efe ni ricevas la plezuron scii, ke oni relegas pasintajn numerojn de Esperanto-revuoj. La grandiozeco de la Esperanta kulturo kaj g\u0302ia alta kvalito estas facile rimarkeblaj."}, {"text_idx": "#000021", "text": "Kvankam similaj projektoj jam ekzistas, c\u0302iu havas siajn malsamajn metodojn, rimedojn kaj manierojn. Ni kunlaboras lau\u0306eble kun c\u0302iaj asocioj kaj fondaj\u0302oj kun simila celo, c\u0302ar temas pri kunig\u0302o de fortoj."}, {"text_idx": "#000022", "text": "Nia sekva celo estas ankau\u0306 bitigi kaj arkivi librojn sen kopirajto au\u0306 librojn kies au\u0306toroj decidis publikigi au\u0306 enarkivigi sian verkon. Tiel ni zorgas, ke neniu libro verkita en la lingvo de Zamenhof iam ajn perdig\u0302u. Ni volas malhelpi, ke la ric\u0302a Esperanta historio renkontu saman katastrofon kiel la iama biblioteko de Aleksandrio. Per ties detruo perdig\u0302is granda parto de la scioj de la antikva mondo."}, {"text_idx": "#000023", "text": "Se nia agado utilos por ke vi ekkonu novaj\u0302ojn pri la Esperanta kulturo, por helpi vian esploradon, au\u0306 simple por ke vi amuzig\u0302u, g\u0302i valoros la penon. Per nia Bitarkivo vi povos ankau\u0306 montri al eksteruloj, ke niaj kulturo kaj historio estas longaj kaj atentindaj. Se vi volas sekvi niajn aldonaj\u0302ojn kaj novaj\u0302ojn, nia retpag\u0302o estas ."}, {"text_idx": "#000024", "text": "Hocine Reguida log\u0302as en suda Francujo kun siaj edzino kaj du infanoj. Li parolas kvar lingvojn kaj laboras kiel konsultisto. Li s\u0302ategas vojag\u0302i, kaj c\u0302iam scivolas pri tio, kio okazas en aliaj landoj."}, {"text_idx": "#000025", "text": "Hocine havis vizion pri interreta komunumo, kie la legantoj povus ricevi novaj\u0302ojn el la tuta mondo. Homo en Anglujo povus lerni pri politiko en Sudameriko. Homo en Kanado povus sekvi sportojn en Nig\u0302erio. Kaj pli grave, c\u0302iuj povus legi pri internaciaj eventoj \u2013 kiel la pandemio, klimata s\u0302ang\u0302ig\u0302o au\u0306 militaj konfliktoj \u2013 lau\u0306 pluraj vidpunktoj. Li serc\u0302is manieron por kunligi homojn tra la mondo."}, {"text_idx": "#000026", "text": "Pro tiu vizio, li kreis Globobs: eksperimentan projekton, kiu prezentas lokajn kaj internaciajn novaj\u0302ojn el la tuta mondo en unu loko. Globobs uzas Artefaritan Inteligenton (AI) por traduki pli ol 600 artikolojn c\u0302iutage el 250 amaskomunikiloj en pli ol 100 landoj."}, {"text_idx": "#000027", "text": "La unua defio por realigi lian vizion estis elekti lingvon. Kiun lingvon oni uzu por krei retejon, kiu prezentas novaj\u0302ojn kaj informojn el tiel diversaj lokoj? Komence la angla s\u0302ajnis la natura elekto. La angla estas la lingvo, kiu regas la komercon kaj la komunikilarojn; multaj homoj tra la mondo parolas g\u0302in. Sed tio ne s\u0302ajnis g\u0302usta. Hocine opiniis, ke tutmonda retejo, alirebla por c\u0302iuj homoj de la mondo, bezonas tutmondan lingvon neu\u0306tralan kaj egalan por c\u0302iuj. Esperanto estas la sola lingvo kapabla plenumi tion."}, {"text_idx": "#000028", "text": "La sekva defio estis decidi, kiujn novaj\u0302ojn afis\u0302i. Hocine elektas mikson de novaj\u0302oj, kiuj montras kontrau\u0306ajn politikajn vidpunktojn, lokajn interesojn kaj internaciajn eventojn. Lia celo estas doni al la leganto la s\u0302ancon vidi la mondon alimaniere. Lau\u0306 li estas tre interese elekti gravan internacian eventon kaj montri kiel malsamaj landoj konsideras tiun eventon. Li admiras la filozofon G\u0302alal-ed-din Mohammad Rumi, kiu diris: \"La vero estis spegulo en la manoj de Dio. G\u0302i falis kaj disrompig\u0302is. C\u0302iu prenis pecon de g\u0302i kaj rigardis g\u0302in kaj kredis mem posedi la veron.\" Hocine vidas Globobs kiel manieron doni al la homoj pli da pecoj de la spegulo."}, {"text_idx": "#000029", "text": "Globobs uzas Artefaritan Inteligenton (AI) por kolekti novaj\u0302ojn de la plej popularaj gazetoj kaj retejoj. Per AI la artikoloj estas tradukitaj en Esperanton por esti afis\u0302ataj en la retejo Globobs. Mas\u0302ina tradukado havas siajn limojn; estas vortoj, frazoj kaj ideoj, kiujn la AI misprezentas. Ankau\u0306 homa inteligento necesas por plibonigi la kvaliton de la tradukoj. Dum homoj sendas korektojn al la AI, la AI farig\u0302as pli inteligenta kaj tradukas pli bone la postan fojon."}, {"text_idx": "#000030", "text": "Vizitu Globobs por legi novaj\u0302ojn el la tuta mondo kaj por kundividi viajn opiniojn pri la projekto!"}, {"text_idx": "#000031", "text": "Esperanto estas la lingvo por la hodiau\u0306a mondo. Vi povas au\u0306skulti la lingvon c\u0302iutage helpe de la Esperanta Retradio. C\u0302iutage aperas novaj son-artikoloj pri temoj, kiuj por la nuntempaj homoj estas signifaj. La vorto sonartikolo signifas, ke vi povas samtempe au\u0306skulti kaj legi. Tiel vi pli bone povas kompreni la tekston, ec\u0302 se g\u0302i enhavas jen kaj jen vortojn, kiujn vi ne konas. Se vi faros tion c\u0302iutage, tiam vi pli kaj pli bone komprenos."}, {"text_idx": "#000032", "text": "Sonartikolo dau\u0306ras mezume 5 minutojn. La temo estas plej ofte popular-scienca, ekzemple pri komunikado, psikologio, sociologio, au\u0306 la monda klimato kaj novaj teknikaj rimedoj. Jam de pli ol unu jaro aperadas serio de artikoloj pri \"Virinoj en muziko\"."}, {"text_idx": "#000033", "text": "G\u0302enerale la sonartikoloj havas optimisman, pozitivan tendencon. Esperanto farig\u0302u por vi lingvo de espero kaj de pozitivaj spertoj."}, {"text_idx": "#000034", "text": "La sonartikoloj ne malaperas post ioma tempo, sed ili estas dau\u0306re troveblaj en niaj retpag\u0302oj. Tie vi trovos la programliston, kiu direktas vin al la sonartikoloj au\u0306skulteblaj en la retejo."}, {"text_idx": "#000035", "text": "Agrablajn au\u0306skultadon kaj legadon deziras"}, {"text_idx": "#000036", "text": "C\u0302u vi povas diri klaran \"kvin\", ne kiel \"kfin\", nek kiel \"gvin\"? C\u0302u vi bone prononcas la vorton \"trankvile\"?"}, {"text_idx": "#000037", "text": "Kaj ekzemple la vorto \"ekzemple\": c\u0302u g\u0302i vere sonas kiel \"kz\", au\u0306 c\u0302u kiel \"gz\" au\u0306 \"ks\"?"}, {"text_idx": "#000038", "text": "\"Observi\": c\u0302u vi diras \"opservi\" au\u0306 \"obzervi\"?"}, {"text_idx": "#000041", "text": "C\u0302u vi facile elparolas \"s\u0302ranko\" kaj ne \"s\u0302lanko\"? Mi mem bezonas spiri por eligi tiun vorton! Kaj \"scienco\"? Ho ve! Kiel malfacilaj sonoj: \"stsientso\"!"}, {"text_idx": "#000042", "text": "Amuze: C\u0302u vi log\u0302as en brua loko au\u0306 en blua roko?"}, {"text_idx": "#000043", "text": "C\u0302u via cifero \"9\" sonas \"nau\u0306\" au\u0306 \"nao\"?\nC\u0302u via \"iu\" similas al \"ju\"?\nC\u0302u kiam vi diras \"Pollando\", \"tuttaga\", \"ekkanti\", vi au\u0306digas duoblajn literojn?"}, {"text_idx": "#000044", "text": "C\u0302u vi sufic\u0302e forte esprimas la regulan c\u0302efan akcenton en c\u0302iu vorto: mu~zi~ki, fa~mi~li~o?"}, {"text_idx": "#000045", "text": "C\u0302u via prononco estas internacia, au\u0306 c\u0302u oni rekonas vian deven-landon per via parolmaniero?"}, {"text_idx": "#000046", "text": "La s\u0302losilo de bona parolado estas bona au\u0306dado kaj regula ekzercado de viaj bus\u0302o, lango kaj dentoj."}, {"text_idx": "#000047", "text": "Tion vi povas c\u0302iutage kaj amuze fari en nia \u201cFonetika grupo\u201d en Telegramo. Telegramo estas programeto por telefono kaj komputilo (portanta la anglan nomon \u201cTelegram\u201d). Telegramo estas vaste uzata inter Esperantistoj por tre diversaj konversacioj kaj diskutoj, kiel ekzemple nia \u201cFonetika grupo\u201d. Trovu informon en Esperanto kaj ligilon al la programeto c\u0302e ."}, {"text_idx": "#000049", "text": "La c\u0302iutagaj frazoj estas kelkfoje tre malfacilaj; ili estas lango-rompiloj. Ekzemple: \"C\u0302ar s\u0302i ne scias, c\u0302u s\u0302ia c\u0302apelo estas tie c\u0302i au\u0306 c\u0302e s\u0302ia c\u0302ambro, s\u0302i serc\u0302u g\u0302in c\u0302ie.\" Legu pli da langorompiloj en nia artikolo pri tiu temo."}, {"text_idx": "#000050", "text": "Iam ajn dum la tago, partoprenantoj de la \u201cFonetika grupo\" pervoc\u0302e legas la malfacilan frazon kaj registras sian voc\u0302on por sendi g\u0302in al la grupo. Ili ankau\u0306 au\u0306skultas kaj komparas kun la alilandaj voc\u0302oj. Ili ripetas, g\u0302entile komentas kaj plezure helpas unu la alian."}, {"text_idx": "#000051", "text": "Tiuj c\u0302iutagaj voc\u0302aj ekzercoj helpas c\u0302iujn lertig\u0302i en parolado. Oni celas idealan prononcon."}, {"text_idx": "#000052", "text": "C\u0302ar paroloj fluas en la aero, kaj ankau\u0306 c\u0302ar mankas tempo, en grupaj kursoj oni apenau\u0306 serioze paroligas c\u0302iun lernanton."}, {"text_idx": "#000053", "text": "Sed tiu grupo estas la g\u0302usta ekzercejo por voc\u0302a ekzercado! G\u0302ia ligilo, adreso en Telegramo, estas:"}, {"text_idx": "#000054", "text": "Estas preta la 43-a numero de Esperanto en Afriko, tre bela kaj interesa revuo de la afrika Esperanto-movado."}, {"text_idx": "#000055", "text": "G\u0302i enhavas artikolojn pri jenaj temoj:"}, {"text_idx": "#000057", "text": "La revuo estas senpage els\u0302utebla."}, {"text_idx": "#000059", "text": "La Eldon-serio Oriento-Okcidento pliric\u0302ig\u0302is per nova libro, Antologia skizo de la persa literaturo, kiu j\u0302us aperis c\u0302e la eldonejo Impeto en Moskvo. G\u0302i konsistas el prozaj tekstoj de 33 au\u0306toroj, kaj poeziaj verkoj de 24 poetoj. La c\u0302efa enhavo estas grandparte traduko de Said Baluc\u0302i el parto de originala antologio en la persa."}, {"text_idx": "#000060", "text": "La Serio Oriento-Okcidento estas eldonserio en Esperanto. En g\u0302i aperas verkoj aparte gravaj el la nacilingvaj literaturoj de diversaj landoj en la Okcidento kaj Oriento. La libroj en la serio estas eldonitaj de diversaj Esperantaj eldonejoj tra la mondo. Ili ne aspektas c\u0302iuj samaj, sed c\u0302iuj estas produktitaj en maniero bela kaj alt-kvalita. Se iu libro estas konsiderata tau\u0306ga, la estraro de Universala Esperanto-Asocio (UEA) aprobas g\u0302ian aldonon al la serio. En tiu serio jam aperas c\u0302efverkoj de la bengala, japana, franca, finna, itala, araba, rusa, latina, hungara, vjetnama, kaj multaj aliaj literaturoj. Per la nova eldonaj\u0302o aperas en tiu serio la unuan fojon verko tradukita el la persa lingvo."}, {"text_idx": "#000061", "text": "Nekutima afero pri la persa antologio estas la fakto ke la PDF-versio de la libro estas tute libere kaj senpage els\u0302utebla. La papera versio baldau\u0306 troveblos en la internaciaj kaj landaj Esperanto-libroservoj, interalie en la Libroservo de UEA."}, {"text_idx": "#000062", "text": "La senpaga disponigo de la libro estas parto de projekto de la eldonejo Impeto. Se vi volas helpi al la projekto, vi povas uzi la donac-butonon au\u0306 skribi al UEA. Pagmanieroj al UEA trovig\u0302as c\u0302i tie."}, {"text_idx": "#000063", "text": "Pluraj titoloj de la serio Oriento-Okcidento estas ac\u0302eteblaj c\u0302e . La tuta listo aperas en Vikipedio."}, {"text_idx": "#000064", "text": "Mallonga artikolo kaj poemo el la libro Antologia skizo de la persa literaturo estas legeblaj en uea.facila."}, {"text_idx": "#000065", "text": "La unua numero de Irana Esperantisto aperis en la au\u0306tuno de 2002. G\u0302is au\u0306tuno 2008 aperis 19 numeroj de la du-lingva (Esperanta kaj persa) revuo papere. Ili estis ac\u0302eteblaj ankau\u0306 en kioskoj en Irano. Post kelkjara dormado, la revuo reaperis ekde la printempo 2012 kaj regule aperadas g\u0302is nun, sed c\u0302i-foje g\u0302i estas nur rete kaj senpage havebla."}, {"text_idx": "#000066", "text": "Lastatempe, ekde au\u0306tuno 2020, ties redakcio decidis aperigi artikolojn ankau\u0306 en la malplimultaj lingvoj de Irano. En g\u0302ia 35-a numero de au\u0306tuno 2020, kiu havas 40 pag\u0302ojn, aperis artikoloj ankau\u0306 en la araba kaj kurda lingvoj. Tiuj lingvoj estas parolataj kaj en partoj de Irano kaj en kelkaj apudaj landoj. La c\u0302ef-redaktoro de la revuo, ing\u0302eniero Hamzeh Shafiee, esprimis sian esperon plimultigi la nombron de la lingvoj en la revuo. Li esperas, ke la revuo trovos legantojn inter parolantoj de c\u0302iuj lingvoj de Irano kaj g\u0302iaj najbaroj."}, {"text_idx": "#000067", "text": "Do krom artikoloj en Esperanto kaj la persa lingvo, nun estos bonvenaj ankau\u0306 ali-lingvaj artikoloj por la venontaj numeroj de la revuo."}, {"text_idx": "#000068", "text": "Oni povas ricevi senpage c\u0302iujn numerojn de Irana Esperantisto per jena ligilo."}, {"text_idx": "#000069", "text": "La sekvonta artikolo estas simpligita versio de artikolo aperinta en revuo Esperanto 01/2021"}, {"text_idx": "#000070", "text": " enhavas proprajn pag\u0302ojn por verkistoj kaj tradukistoj, en kiuj ili prezentas siajn verkojn al la publiko. Plie, la retejo prezentas verkojn, kiujn la au\u0306toroj mem rajtigas uzi, el la publika havaj\u0302o, kaj tiel helpas atingi kaj konservi ilin."}, {"text_idx": "#000071", "text": "La diverseco de kontribuoj estas impresa: estas prozo kaj poezio, mallongaj rakontoj kaj romanoj, porinfanaj verkoj, teatraj\u0302oj, bildrakontoj, populara scienco, kompleta listo de c\u0302iuj prelegoj iam prezentitaj c\u0302e la Internacia Kongresa Universitato, helpiloj por verkistoj, porkomencantaj legaj\u0302oj, registritaj kaj filmitaj kantoj, revuoj, kuir-receptoj kaj ec\u0302 originalaj interaktivaj kruc-enigmoj, kiuj jam havas komunumon de solvantoj."}, {"text_idx": "#000072", "text": "Tre utila servo estas la tuj-tradukilo. C\u0302iu vorto en c\u0302iuj verkoj, kaj ankau\u0306 ene de PDF-pag\u0302o, estas tuj tradukeblaj al unu el 17 naciaj lingvoj, kune kun difino en Esperanto kaj ekzempla frazo. Tiel ankau\u0306 komencantoj povas legi kaj g\u0302ui la ric\u0302an enhavon kaj samtempe lerni novajn vortojn."}, {"text_idx": "#000073", "text": "Tia ampleksa retejo starigas problemon al siaj uzantoj: pro g\u0302ia ric\u0302eco estas malfacile superrigardi la enhavon. Ne sufic\u0302as serc\u0302ilo, c\u0302ar la uzantoj ec\u0302 ne scias kion serc\u0302i. En la verkoj estas troveblaj alfabete, kaj lau\u0306 verkisto kaj lau\u0306teme. Krome, aperas rekomendoj de la redaktoro, kaj listoj de la cent plej legataj kaj plej s\u0302atataj verkoj au\u0306 verkistoj, do oni povas sekvi la \u201camasan sag\u0302econ\u201d de la publiko por malkovri novajn interesajn verkojn."}, {"text_idx": "#000074", "text": "La retejo dau\u0306re havigas al la leganto aldonan valoron. Ekzemple, g\u0302i republikigas artikolojn el revuoj kiel Kontakto, Monato, el la blogo \u201cScivolemo\u201d kaj, kiel ni skribis supre, prelegojn de IKU \u2013 ordigitajn lau\u0306teme, do la legantoj povas facile trovi tion kio ilin interesas. Ne necesas registrig\u0302i au\u0306 ensaluti \u2013 nur libere viziti, legi kaj g\u0302ui. Eblas aboni kaj ricevi g\u0302isdatigojn pri novaj artikoloj kaj novaj krucenigmoj."}, {"text_idx": "#000075", "text": "La plej legataj pag\u0302oj de :"}, {"text_idx": "#000077", "text": "Pli ol du mil membroj de UEA partoprenis au\u0306 poste spektis la program-ric\u0302an Virtualan Kongreson (VK) sen lasi sian hejmon. Por konservi tiun mirindan sperton, UEA kreis la projekton Viva Virtuala Kongreso (VVK) en la JuTuba kanalo UEAviva."}, {"text_idx": "#000078", "text": "Sekve c\u0302iuj esperantistoj nun povas libere sperti kaj rememori tiun kongreson. Jam de du monatoj, iom post iom oni enretigas la programerojn de la Virtuala Kongreso: tiuj estas la spektaj\u0302oj okazintaj dum la VK-semajno (1-8 de au\u0306gusto) c\u0302iutage de la 12-a g\u0302is la 18-a horo UTC"}, {"text_idx": "#000079", "text": "Por konservi la kongresan strukturon kaj por pli facile trovi c\u0302iun programeron, estis kunmetitaj tabelo kaj listo de programeroj, similaj al tiuj de Universala Kongreso. La listo kaj la tabelo estas libere alireblaj. La diversaj programeroj en la listo kaj tabelo estas kolorigitaj lau\u0306 sia speco, ekzemple kongresa temo, sciencaj programeroj (IKU, AIS, Scienca Kafejo), muzikaj (koncertoj, kantaj kaj muzikaj eroj), kulturaj (literaturo, renkontig\u0302oj kun au\u0306toroj), ekskursoj, prelegoj ktp."}, {"text_idx": "#000080", "text": "Fine de la projekto estos videblaj c\u0302iuj spektaj\u0302oj de la VK-programo. Entute estas 99 programeroj, el kiuj pli ol 70 jam estas als\u0302utitaj al la kanalo de UEA en JuTubo; c\u0302iutage aldonig\u0302as unu programero."}, {"text_idx": "#000081", "text": "UEA esperas, ke en tiu formo la unua Virtuala Kongreso de Esperanto plej utile konservig\u0302os en la reto kaj estos facile alirebla por c\u0302iuj esperantistoj. Kiel servo al la E-komunumo, UEA aparte invitas tiujn, kiuj siatempe ne povis partopreni la kongreson. Spektu kaj spertu la unuan Virtualan Kongreson per JuTubo!"}, {"text_idx": "#000082", "text": "Esperanto estas viva lingvo \u2013 oni povas uzi g\u0302in ne nur por babili kun siaj geamikoj, sed ankau\u0306 por profesiaj kaj sciencaj celoj."}, {"text_idx": "#000083", "text": "Dum la pasintaj 130 jaroj en Esperantujo aperis multaj sciencaj kaj fakaj artikoloj, verkoj, libroj \u2013 sed multaj el ili ne plu estas ac\u0302eteblaj au\u0306 atingeblaj. Tamen, se ili estus bitigitaj, en interreto c\u0302iu povus trovi kaj legi ilin... \u2013 Tio estis la ideo de entuziasma grupo, kiu en Hungario decidis starigi kaj funkciigi Sciencan kaj Teknikan Esperanto-Bibliotekon, STEB, en la reto."}, {"text_idx": "#000084", "text": "En STEB oni povas trovi c\u0302irkau\u0306 mil fakajn verkojn, ligilojn al eksteraj retejoj, au\u0306 lokajn elektronikajn dosierojn \u2013 kiujn oni povas rekte legi au\u0306 els\u0302uti al sia komputilo."}, {"text_idx": "#000085", "text": "Ekzistas apartaj sekcioj por la c\u0302efaj sciencaj branc\u0302oj kiel fiziko, biologio, medicino, radiotekniko, ktp, kaj ekzistas ankau\u0306 loko por sciencaj libroj kun diversaj au\u0306 miksitaj temoj: scienc-teknikaj konferencoj, preleg-kolektoj, libroj de la Someraj Universitatoj okazintaj dum Universalaj Kongresoj de UEA, kaj simile."}, {"text_idx": "#000086", "text": "La plej populara parto de STEB estas g\u0302ia sekcio pri fakaj vortaroj kaj terminaroj. Tiu sekcio enhavas pli ol 250 vortarojn ne nur el la diversaj sciencaj branc\u0302oj, sed ankau\u0306 pri aliaj temoj kiel kuirado, rim-vortaroj, tabuaj vortoj, j\u0302argono ktp."}, {"text_idx": "#000087", "text": "La ekstera mondo jug\u0302as la sukceson de Esperanto lau\u0306 g\u0302ia uzado en la scienca kaj teknika aplikadoj. Tiaj libroj en Esperanto bedau\u0306rinde estas malmultaj, c\u0302ar ne estas simpla afero eldoni ilin pro la necesaj matematikaj formuloj kaj multaj desegnaj\u0302oj. G\u0302uste pro tio STEB kolektas materialojn, kiuj rilatas c\u0302efe al la naturaj sciencoj."}, {"text_idx": "#000088", "text": "Estas tre grave aldoni al la kolekto pliajn librojn kaj artikolojn. Se vi havas informon pri nelistigita verko, vi povas helpi per alsendo de informo pri g\u0302ia reta adreso, au\u0306 per skanita elektronika dosiero, au\u0306 per alsendo de la papera libro al la organiza grupo. Ni antau\u0306dankas vin!"}, {"text_idx": "#000089", "text": "La biblioteko estas trovebla c\u0302e la ligita retpag\u0302o."}, {"text_idx": "#000090", "text": "Kontaktadreso de la organiza grupo:"}, {"text_idx": "#000091", "text": "HU-1193 Budapest, Leiningen u. 4, Hungario."}, {"text_idx": "#000093", "text": "Adje\u0301vi Adje\u0301 estis la c\u0302efa organizanto de la Tago de Afriko kadre de MondaFest\u2019 2020 de UEA en la 23-a de au\u0306gusto. Por informi pri tiu tago kaj pri la Esperanto-agado en Afriko, li kompilis la libron Libro pri la Tago de Afriko."}, {"text_idx": "#000094", "text": "En la libro aperas prezentoj pri la membroj de la Afrika Komisiono de UEA, mallongaj raportoj pri la agado de tiu komisiono kaj ankau\u0306 pri la landaj asocioj, kluboj kaj unuopuloj en Angolo, Benino, Burundo, Centra Afriko, Demokratia Respubliko Kongo, Ganao, Gvineo, Kameruno, Kenjo, Madagaskaro, Senegalo, Tanzanio kaj Togolando. Krome estas la programo de la Tago de Afriko, kaj listo de c\u0302iuj homoj, kiuj enskribig\u0302is por partopreni en tiu tago."}, {"text_idx": "#000095", "text": "Libro pri la Tago de Afriko enhavas ankau\u0306 informojn pri afrikaj Esperanto-libroj kaj diskoj. La redaktinto skribis: \u201cCetere, mi devas konfesi, ke ni havis iom da problemoj por elekti la prezentotajn afrikajn artaj\u0302ojn. Kial? C\u0302ar la produktaj\u0302oj pri Afriko kaj de afrikanoj, kvankam relative nekonataj en la Esperanta medio, prezentas multajn allogajn titolojn. Ili c\u0302iuj estas konindaj, legindaj, au\u0306skultindaj kaj spektindaj por c\u0302iuj esperantistoj almenau\u0306 unu fojon en sia vivo. Tra la hodiau\u0306a programo ni proponas al vi nur parteton de la afrika kultura heredaj\u0302o kaj aparte malgrandan liston de la afrikaj Esperanto-libroj kaj diskoj, kies plimulto mendeblas c\u0302e la Libroservo de UEA.\u201d"}, {"text_idx": "#000096", "text": "Kun antau\u0306parolo de la UEA-estrarano Je\u0301re\u0301mie Sabiyumva kaj enkonduko de la redaktinto mem, Libro pri la Tago de Afriko estas kolore ilustrita kaj redaktita en simpla stilo per facila lingvaj\u0302o. Se vi interesig\u0302as pri Esperanto en Afriko, nepre legu c\u0302i tiun libron, c\u0302ar g\u0302i helpos al vi pli bone koni la nuntempan afrikan agadon."}, {"text_idx": "#000097", "text": "La libro estas senpage els\u0302utebla kiel PDF-dosiero."}, {"text_idx": "#000098", "text": "Tiel sonas la enkonduka muziko de la ret-radia kanalo Muzaiko, kaj g\u0302i g\u0302uste esprimas, kion Muzaiko elsendas tage kaj nokte: mojosecon."}, {"text_idx": "#000099", "text": "Kio estas mojoseco? Mojosa estas vorto kreita de la esperantista junularo, kaj g\u0302i konsistas el la komencliteroj de la vortoj Moderna Jun-Stila. Tio esprimas la stilon de la kanalo Muzaiko, kiu 24-hore c\u0302iutage elsendas Esperantan muzikon kaj aliajn programerojn en Esperanto el la tuta mondo: novaj\u0302ojn, informojn, raportojn, kaj multe pli."}, {"text_idx": "#000100", "text": "En Muzaiko volontule kunlaboras multaj Esperanto-parolantoj, c\u0302u rekte kontribuante, c\u0302u konsentante ke ilia jam kreita elsendo au\u0306dig\u0302u ankau\u0306 en Muzaiko. Tiel la au\u0306skultantoj ricevas kaj povas g\u0302ui varian Esperantan enhavon."}, {"text_idx": "#000101", "text": "Aldone al tio, Muzaiko ankau\u0306 utilas por lerni Esperanton. Kunlaborante, kunkreante elsendojn en Esperanto, vi mem povas plibonigi vian Esperanto-nivelon. C\u0302u vi timas, ke via Esperanto ne estas sufic\u0302e bona? Tio ne gravas: estas multaj manieroj por helpi Muzaikon. Eblas ekzemple prizorgi g\u0302iajn retpag\u0302on kaj servilon, enmeti g\u0302iajn programerojn kaj munti programojn. Farante tion vi plibonigos vian nivelon de Esperanto, dum vi kunkreos Muzaikon."}, {"text_idx": "#000102", "text": "Se vi interesig\u0302as pri tiu projekto kaj deziras kune agadi kaj labori kun homoj el la tuta mondo, sendu retmesag\u0302on al Muzaiko au\u0306 alig\u0302u al g\u0302ia retlisto."}, {"text_idx": "#000103", "text": "Per la nova interreta Au\u0306skultejo oni povas au\u0306skulti kaj libere els\u0302uti sonlibrojn kun fabeloj, poezio kaj prozo, kaj ankau\u0306 kantojn en Esperanto. En tiu c\u0302i malfacila tempo de la koronvirusa epidemio ja multaj el ni devas esti hejme kaj serc\u0302as interesajn, amuzajn kaj utilajn okupig\u0302ojn. Kunlabore kun Germana Esperanto-Biblioteko en la urbo Aalen, mi do decidis donaci al esperantistoj sonlibrojn kaj kantojn, kiujn mi antau\u0306e eldonis sur kompaktaj diskoj (KD) kaj kasedoj."}, {"text_idx": "#000104", "text": "Sonlibroj au\u0306 au\u0306do-libroj lastatempe tre popularig\u0302is en la mondo. Kiu el ni ekzemple ne s\u0302atas au\u0306skulti fabelojn? La homan voc\u0302on oni povas registri, aldoni muzikon, diversajn sonojn au\u0306 kantojn, kaj eldoni la registraj\u0302ojn sur kompaktaj diskoj au\u0306 aperigi ilin en interreto. Sekve oni povas au\u0306skulti ilin, antau\u0306 ol (agrable) ekdormi, dum hejmaj laboroj, en au\u0306tomobilo, au\u0306tobuso au\u0306 trajno, au\u0306 helpe de ili lerni kaj perfektig\u0302i en la lingvo."}, {"text_idx": "#000105", "text": "Sonlibroj estas ankau\u0306 tre valoraj por tiuj, kiuj studas Esperanton. Per ili oni povas au\u0306skulti kaj kompreni parolatan tekston, lerni novajn vortojn, alproprigi al si la plej bonan elparolon, belajn kaj imitindajn dir-manierojn el popularaj libroj au\u0306 kantoj, el la agrabla mondo de fabeloj, rakontoj, poezio au\u0306 muziko."}, {"text_idx": "#000106", "text": "La nova Au\u0306skultejo estas trovebla c\u0302i tie. Jen kelkaj el la verkoj, kiujn vi trovos en g\u0302i:"}, {"text_idx": "#000113", "text": "Kantoj de l\u2019 popolo (27 slovakaj popolkantoj en Esperanto)."}, {"text_idx": "#000114", "text": "Agrablan kaj utilan au\u0306skultadon, karaj esperantistoj!"}, {"text_idx": "#000115", "text": "7 Literoj estas nova komputila lud-aplikaj\u0302o el Turkujo programita de sperta esperantisto kaj komputilisto Ege Madra.\nC\u0302u vi iam ludis la tabulludon Skrablo?\n7 Literoj estas fakte same al tiu malnova, furora tabulludo. Sed la nova interreta versio proponas novajn pli bonajn kaj interesajn aspektojn. G\u0302i permesas al du ludantoj ludi kaj babili interrete. Oni povas uzi g\u0302in pere de retumilo au\u0306 per androida telefono au\u0306 tabuleto).\nSe vi jam konas la malnovan ludon Skrablo, lerni g\u0302in estas facila afero. La aplikaj\u0302o estas senkosta kaj sen g\u0302enaj reklamoj. Vi povas ludi dum via malplena tempo kaj senstrec\u0302ig\u0302i kaj trankvilig\u0302i post laboro. Sufic\u0302as kelkaj liberaj minutoj por enmeti vian vorton. Sed g\u0302ia plej utila aspekto estas lerni novajn vortojn kaj plibonigi vian lingvo-kapablon, c\u0302ar la aplikaj\u0302o estas interligita kun la reta versio de la plej fama vortaro en Esperantujo: PIV (Plena Ilustrita Vortaro).\n7 Literoj ebligas trovi kontrau\u0306ulon en la reto por ludi kune, kaj ankau\u0306 donas eblecon interbabili kun tiu alia ludanto por diskuti pri la progreso de la ludo. G\u0302i estas tau\u0306ga ludo ne nur por spertaj esperantistoj, sed ankau\u0306 por komencantoj. Ni certas, ke junuloj kaj plenkreskuloj s\u0302atos ludi c\u0302i tiun novan version de Skrablo.\nPor pli da informoj bonvolu viziti la retejon de la ludo."}, {"text_idx": "#000116", "text": "La androida aplikaj\u0302o proponas multe pli bonan sperton kaj estas preferinda kompare kun la reta versio, kiu estas c\u0302efe por tiuj, al kiuj mankas androida aparato."}, {"text_idx": "#000118", "text": "La kurso konsistas el 10 senpagaj lecionoj. La speciala avantag\u0302o de tiu kurso estas, ke c\u0302iu lernanto ricevas propran instruiston, kiu korektas ties ekzercojn. Fine de la dek lecionoj, la lernanto ricevas retan diplomon."}, {"text_idx": "#000119", "text": "G\u0302i estas tre bona baza lernilo por komencantoj, c\u0302ar g\u0302i ligas c\u0302iun novulon kun sperta esperantisto. Multaj nuntempaj lerniloj (ekzemple Duolingo) uzas sistemon de au\u0306tomata korektado, sed Free Esperanto Course ligas la lernantojn kun realaj homoj."}, {"text_idx": "#000120", "text": "G\u0302i estas bazita sur la baza kurso de Esperanto-Ligo por Norda Ameriko (ELNA), kiu de kelkaj jaroj preferas nomi sin Esperanto-USA. Tiu kurso mem estis bazita sur la pos\u0302ta kurso de Esperanto-Asocio de Britio. Tiuj kursoj restis sens\u0302ang\u0302aj dum multaj jaroj, sed en 2011 unu el la kurs-instruistoj, usonano Tomaso Alexander, decidis modernigi la materialon per aldono de filmetoj. Kun sia filo Logano li faris serion de filmetoj en Jutubo por akompani la kurson. La serio nomig\u0302as \u201cLernu kun Logano\u201d, kaj per tiuj filmetoj tiu \u201cklasika\u201d kurso estas portata en la 21-an jarcenton."}, {"text_idx": "#000121", "text": "Eblas spekti la filmetojn, ec\u0302 se vi ne enskribig\u0302is en la kurso. Kompreneble la filmetoj estas en la angla. Jen la ligilo \u2013 tamen Tomaso esperas, ke vi ne nur spektos la filmetojn, sed ankau\u0306 enskribig\u0302os por fari la kurson kun via propra instruisto."}, {"text_idx": "#000122", "text": "Tomaso estas instruisto/korektanto por tiu kurso ekde 1998, kaj antau\u0306 kelkaj monatoj li farig\u0302is g\u0302ia c\u0302efa administranto. Li informas, ke dum la pasintaj monatoj venis ducent petoj de homoj, kiuj deziras sekvi la kurson, sed ankorau\u0306 restas spaco por novaj lernantoj. Por trakti tiujn multenombrajn lernantojn, Tomaso varbis kelkajn novajn instruistojn, kaj krome restas pluraj malnovaj."}, {"text_idx": "#000123", "text": "Kun helpo de Timoteo Boronczyk, la kurso estas havebla c\u0302e nova adreso. Danke al la laboro de Timoteo, la kurso nun aspektas pli bele kaj moderne."}, {"text_idx": "#000124", "text": "Militrakonto estas internacia esplora projekto pri la rilatoj inter Esperanto kaj la Dua Mondmilito. Ekzistas multaj materialoj, kiuj donas al ni informojn pri la esperantistoj de tiu epoko, sed ankau\u0306 pli g\u0302enerale pri la tuta socio. Iom post iom ni kolektas etajn tekstojn pri libroj, homoj, asocioj ktp."}, {"text_idx": "#000125", "text": "Geografie nia celo estas verki pri c\u0302iu lando au\u0306 almenau\u0306 pri c\u0302iu kontinento. Ni konsideras ampleksan periodon ekde la tridekaj jaroj (de la pasinta jarcento) kaj la Hispana Milito g\u0302is la komenco de la kvindekaj jaroj, kiam finig\u0302is la Korea Milito kaj mortis Stalin."}, {"text_idx": "#000126", "text": "Ni volas esplori, c\u0302u transnacia komunumo kiel la esperantistoj spertis la militon kaj verkis pri g\u0302i malsame ol la aliaj homoj. C\u0302u ili kapablis pensi preter la nacia vidpunkto? C\u0302u ili estis pli pac-amaj ol aliaj homoj? C\u0302u ili havis pli da komprenemo rilate al la batalantoj el la alia flanko? C\u0302u ili estis malpli kruelaj kontrau\u0306 la anoj de iu malplimulto? Ver-dire ni ne havas ankorau\u0306 la respondon al tiuj c\u0302i demandoj. Sed ni jam malkovris multajn interesajn historiojn."}, {"text_idx": "#000127", "text": "Jen kelkaj ekzemploj pri la informoj, kiujn ni trovis: pri la uzo de Esperanto en la koncentrejoj; pri la persekutoj suferitaj de la esperantistoj; pri kurag\u0302a, hom-ama kaj solidara agado ec\u0302 en la plej malfacilaj momentoj; pri la agado de virinoj dum la milito; pri la infanoj; pri tiuj, kiuj iris batali por la libereco en alian landon; pri la diversaj asocioj de la laboristaj esperantistoj; pri la kunlaboro de kelkaj esperantistoj kun la fas\u0302istoj kaj simile."}, {"text_idx": "#000129", "text": "Multaj el tiuj historioj estas inspiraj por la nunaj tempoj."}, {"text_idx": "#000130", "text": "Inter la plej oftaj temoj troveblas la jenaj: anarkiismo, komunismo, kristanismo, pacismo, Holokau\u0306sto, kontrau\u0306judismo, partizanoj, infanoj, elmigrado..."}, {"text_idx": "#000131", "text": "C\u0302i tie vi povas legi multajn el la tekstoj verkitaj g\u0302is nun. Pensu, ke nia grupo estas malfermita al kunlaborado. Se vi havas ideojn, se vi konas iun kiu posedas hejme dokumentojn, au\u0306 se vi deziras peti pliajn informojn, bonvolu kontakti nin."}, {"text_idx": "#000132", "text": "Unesko-kuriero estas internacia revuo eldonata de Unesko, la Organizaj\u0302o de UN por Edukado, Scienco kaj Kulturo. Ekde 2017 g\u0302i aperas ne nur en la ses oficialaj lingvoj de UN, plus la portugala, sed ankau\u0306 en Esperanto."}, {"text_idx": "#000133", "text": "Eblas aboni la revuon, se vi deziras ricevi g\u0302in pos\u0302te, sed tio ne necesas, c\u0302ar Unesko-kuriero estas senpage legebla en la reto. Tamen ne estas facile trovi la Esperantan eldonon en la retejo de Unesko. Jen ligo al la lasta numero kaj al c\u0302iuj pli fruaj numeroj."}, {"text_idx": "#000134", "text": "La c\u0302efredaktoro de la Esperanta Unesko-kuriero estas c\u0302ina esperantisto Huang Yinbao (Trezoro). Li estas ankau\u0306 la homo, kiu konvinkis Uneskon eldoni la revuon en Esperanto, kaj li kontribuis al la kostoj de la eldonado per sia propra mono."}, {"text_idx": "#000135", "text": "Bona novaj\u0302o estas, ke ekde la venonta numero la Esperanta Unesko-kuriero estos eldonata de la revuo El Popola C\u0302inio. Tio signifas, ke la Esperanta eldono estos financata de la c\u0302ina registaro."}, {"text_idx": "#000136", "text": "UEA (Universala Esperanto-Asocio) invitas aliajn organizaj\u0302ojn proponi sin kiel subtenanton de la Kuriero. La elektita subtenanto donos regulan jaran mon-helpon dum plur-jara periodo. Per tio la subtenanto mem ricevos plurajn privilegiojn: inter-alie g\u0302ia nomo aperos en la revuo, g\u0302i rajtos c\u0302eesti kunlaborajn kunsidojn, organizatajn de Unesko kaj UEA, kaj g\u0302i povos nomi sin \u201corganiza partnero de Unesko-kuriero en Esperanto\u201d en siaj propraj komunikiloj. Aliflanke g\u0302i ne havos la devon mem prizorgi la eldonadon de la revuo, nek okupig\u0302i pri g\u0302ia redaktado. Interesatoj bonvolu skribi al la Vicprezidanto de UEA Trezoro Huang Yinbao kaj al la G\u0302enerala Direktoro Martin Scha\u0308ffer."}, {"text_idx": "#000137", "text": "Sternenhoch estas la unua opero verkita tute en Esperanto. G\u0302i aperis en 2018 kun neatendita sukceso c\u0302e la Nacia Teatro en Prago, C\u0302eh\u0302ujo."}, {"text_idx": "#000138", "text": "La muziko kaj teksto estis verkitaj de la c\u0302eh\u0302a komponisto Ivan Acher surbaze de la romano Utrpeni\u0301 kni\u0301z\u030cete Sternenhocha (\u201cLa suferoj de la princo Sternenhoch\u201d), eldonita en 1928 de la c\u0302eh\u0302a poeto kaj filozofo Ladislav Kli\u0301ma. Acher mem ne parolas Esperanton, sed li deziris, ke la opero estu kantata en Esperanto, por ke la spektantoj au\u0306skultu la muzikon sed ne klopodu dec\u0302ifri la vortojn. Li sendis unuopajn scenojn al la tradukanto, kiu esperantigis la deziratajn frazojn, kaj nur poste Acher verkis la muzikon. Ivan Acher jam komponis muzikon por kelkaj filmoj kaj teatraj\u0302oj, sed Sternenhoch estas lia unua opero."}, {"text_idx": "#000140", "text": "La 27-an de septembro 2019 la Nacia Teatro de Prago prezentis g\u0302in denove c\u0302e la Internacia Teatra Festivalo en Nitro. La prezentaj\u0302o estas rete dissendata kun subtekstoj en la c\u0302eh\u0302a, la angla kaj aliaj lingvoj."}, {"text_idx": "#000141", "text": "La plena opero Sternenhoch restos senpage spektebla en la reto g\u0302is la 26-a de marto 2020. Estas subtekstoj en la c\u0302eh\u0302a, la franca, la germana kaj la angla, kun ebleco pri au\u0306tomata tradukado en 114 pliaj lingvoj. Per jena ligilo eblas spekti la tutan operon, kaj ankau\u0306 elekti subtekstojn en sia preferata lingvo."}, {"text_idx": "#000142", "text": "La opero estas prezentata kadre de grava kultura projekto OperaVision, kiu estas financata de Europa Unio. G\u0302i celas konigi la mondon de opero al la plej vasta kaj divers-ag\u0302a publiko per reta dissendado kaj prezentado de operoj. Al tio aldonig\u0302as artikoloj, intervjuoj kaj aliaj uzeblaj rimedoj por tiuj homoj, kiuj interesig\u0302as pri tiu arta formo kaj deziras lerni pli pri g\u0302i."}, {"text_idx": "#000143", "text": "Aldone al la plenlonga filmo Sternenhoch, c\u0302e la retpag\u0302o de OperaVision trovig\u0302as ankau\u0306 aliaj filmetoj kaj intervjuoj. Se vi deziras malkovri pli pri tiu opero kaj pri la elekto de Esperanto por la teksto, bonvolu spekti mallongan prezenton de la reg\u0302isoro Michal Doc\u030cekal kaj tre interesan intervjuon kun la komponisto Ivan Acher. Ambau\u0306 filmetoj havas subtekstojn en Esperanto."}, {"text_idx": "#000144", "text": "UEA varme invitas c\u0302iujn interesatojn spekti la operon kaj tiel subteni tre gravan utiligon de nia lingvo en la internacia kultura medio."}, {"text_idx": "#000145", "text": "C\u0302u vi volas ludi amuzan ludon en Esperanto? Ludon per kiu vi povas ekzerci vian scion de Esperanto kaj eventuale lerni novajn vortojn? Ludu \u201cVortludo\u201d-n, la novan senpagan pos\u0302telefonan ludon kreitan de danaj esperantistoj. La ludo similas al la konata tabul-ludo skrablo. Lau\u0306 la kreintoj, g\u0302i enhavas vortliston kun pli ol 6 milionoj da Esperantaj vortoj."}, {"text_idx": "#000146", "text": "La reguloj de la ludo estas simplaj. C\u0302iu ludanto ricevas sep literojn kaj metas kelkajn sur la tabulon por krei novan vorton au\u0306 por aldoni al vorto jam trovig\u0302anta sur la tabulo. C\u0302iu litero devas tus\u0302i unu alian literon sur la tabulo. Kiam oni uzas literojn, oni ricevas novajn, por ke oni c\u0302iam havu sep literojn, g\u0302is c\u0302iuj literoj estas jam prenitaj. Kiam ne plu restas literoj, la ludo finig\u0302as, kaj la ludanto kun plejmulto da poentoj gajnas."}, {"text_idx": "#000147", "text": "Ju pli longa la vorto, des pli da poentoj oni gajnas. Sed ne c\u0302iuj literoj estas egalaj. Ofte uzataj literoj kiel A, O, E meritas nur 1 poenton, sed maloftaj literoj meritas pli, ekzemple S\u0302 gajnas 4 poentojn, Z 5 poentojn kaj H\u0302 9 poentojn. Ekzistas ankau\u0306 premiaj poentoj. En c\u0302iu kvadrato, unu el kvar lokoj enhavas kas\u0302itan premion, kiu donas pli da poentoj. Se oni metas la literon sur la kas\u0302itan premion en la verda kvadrato oni gajnas duoble da poentoj, kaj en la blua kvadrato oni gajnas trioble da poentoj."}, {"text_idx": "#000148", "text": "La ludo estas tre nova, do oni ankorau\u0306 plibonigas g\u0302in kaj aldonas novajn vortojn. Oni povas ludi kontrau\u0306 nekonataj homoj, au\u0306 inviti amikojn (tio estas pli amuza). Oni povas sendi mesag\u0302ojn al la alia ludanto por babili kaj diskuti la ludon. La ludo estas senpaga sed enhavas reklamojn. Eblas ludi g\u0302in per pos\u0302telefonoj Android au\u0306 iOS. Mi forte rekomendas la ludon, c\u0302ar g\u0302i estas tre amuza. Ludante g\u0302in oni pripensas kaj mem eltrovas novajn vortojn."}, {"text_idx": "#000149", "text": "Universala Esperanto-Asocio j\u0302us kreis sian konton en Instagramo. Instagramo estas unu el la plej popularaj sociaj retoj. En la unuaj du tagoj UEA sukcesis atingi pli ol 100 \"sekvantojn\". Se vi uzas Instagramon, ni invitas vin sekvi la konton ueaesperanto. Kaj kompreneble ankau\u0306 disvastigo pri tio estos bonvena!"}, {"text_idx": "#000150", "text": "Per du el siaj unuaj afis\u0302oj UEA ludis per la ideo, ke tutmonda organizaj\u0302o spertas samtempe malsamajn sezonojn. Pro tio la Asocio dankis al sia membraro \u2013 c\u0302ar al g\u0302i UEA s\u0302uldas sian tutmondecon. Alia afis\u0302o prezentis la septembran oferton de la Libroservo, la libron Tiu toskana septembro. Kaj poste oni starigis la demandon, kiel vi diras \"kafo\" en via denaska lingvo. Tio estas maniero por proksimigi la komunumon. G\u0302enerale la reagoj al la afis\u0302oj estas tre pozitivaj. La sekvantoj povas komuniki kun la estraro de UEA per la mesag\u0302ilo de Instagramo."}, {"text_idx": "#000151", "text": "Krom Instagramo, UEA ankau\u0306 havas konton en Tvitero kaj pag\u0302on en Fejsbuko. Tiuj estas du aliaj tre uzataj sociaj retoj. Vizitu ilin!"}, {"text_idx": "#000152", "text": "C\u0302efzorgas la konton c\u0302e Instagramo la brazila junulino Tamiris Queiroz, kiu alig\u0302is al la grupo de volontuloj, kiuj helpas la estraron de UEA."}, {"text_idx": "#000153", "text": "Esperanto.net estas retejo de Universala Esperanto-Asocio (UEA). En g\u0302i vi legos bazajn informojn pri Esperanto: kiel lerni g\u0302in, kaj kiel kontakti landajn, regionajn au\u0306 lokajn asociojn. Tiuj informoj estas legeblaj en 66 lingvoj kaj la retejo au\u0306tomate montras la lingvon de la vizitanto."}, {"text_idx": "#000154", "text": "Amikoj de Esperanto estas homoj, kiuj j\u0302us malkovris Esperanton. Per la retejo jam alig\u0302is pli ol 600 Amikoj. Ili regule ricevas mesag\u0302ojn pri la lingvo, pri UEA, pri Tutmonda Esperantista Junulara Asocio (TEJO), kaj pri la nacia Esperanto-asocio en la propra lando."}, {"text_idx": "#000155", "text": "La Amikoj de Esperanto ricevas enkondukan du-lingvan mesag\u0302on en Esperanto kaj en la angla, araba, persa, portugala, hispana kaj franca. 87% el c\u0302iuj alig\u0302intoj parolas unu el tiuj lingvoj. UEA serc\u0302as tradukantojn, kiuj helpos sendi mesag\u0302ojn ankau\u0306 en aliaj lingvoj. Se vi volas helpi per tradukado, bonvolu kontakti Esperanto.net."}, {"text_idx": "#000156", "text": "Traduko kaj plibonigo de la tekstoj"}, {"text_idx": "#000157", "text": "La nova versio de la retejo estas legebla en 16 lingvoj. UEA serc\u0302as volontulojn por traduki au\u0306 plibonigi tradukojn. Necesas ne lau\u0306vorte traduki, sed adapti la bazan Esperantan tekston lau\u0306 la kondic\u0302oj en la propra lando. Interesatoj povus, ekzemple, krei laborgrupon por traduki kaj plibonigi la tekstojn, prefere kunlabore kun sia Landa Asocio. Se vi volas ricevi la tradukendajn dosierojn, bonvolu kontakti Esperanto.net."}, {"text_idx": "#000158", "text": "Metu vian grupon en la mapon"}, {"text_idx": "#000159", "text": "En la retejo estas bela mond-mapo, kiu montras Esperantajn asociojn kaj klubojn."}, {"text_idx": "#000160", "text": "C\u0302u ankau\u0306 via klubo trovig\u0302as tie? Bonvolu viziti la pag\u0302on por kontroli la informojn pri via urbo. Se vi trovas eraron en la mapo, au\u0306 volas aldoni al g\u0302i la nomon de via klubo, bonvolu informi pri tio per jena ligilo."}, {"text_idx": "#000161", "text": "Unu lerneja leciono pri Esperanto!"}, {"text_idx": "#000162", "text": "Tio estas la nomo de interesa nova projekto, pri kiu vi trovos informojn en la retejo. La ideo estas, ke en la baza lernejo, c\u0302iuj devus lerni iom pri Esperanto, ec\u0302 se nur per unu leciono. Tiu leciono povus okazi kadre de la instruado de fremdaj lingvoj au\u0306 de aliaj stud-fakoj, ekzemple historio au\u0306 sociaj sciencoj. Tio estas projekto de germano Klaus Friese, kiu vizitis jam pli ol cent lernejojn en Germanujo por alporti sian libreton pri Esperanto."}, {"text_idx": "#000163", "text": "Esperanto.net apartenas al c\u0302iuj, kiuj volas subteni Esperanton. Uzu g\u0302in kaj disvastigu la informojn al viaj ne-esperantistaj amikoj. Partoprenu!"}]